Μεταξύ των αξιοσημείωτων γεγονότων της βασιλείας της Ταμάρα ήταν η ίδρυση της αυτοκρατορίας της Τραπεζούντας στη Μαύρη Θάλασσα το 1204. Αυτό το κράτος ιδρύθηκε στα βορειοανατολικά της κατεστραμμένης Βυζαντινής Αυτοκρατορίας με τη βοήθεια των Γεωργιανών στρατών, που υποστήριζαν τον Αλέξιο Α' της Τραπεζούντας και τον αδελφό του, Δαβίδ Κομνηνό, και οι δύο ήταν συγγενείς της Ταμάρα. Ο Αλέξιος και ο Δαβίδ ήταν φυγάδες βυζαντινοί πρίγκιπες, που μεγάλωσαν στο παλάτι της Γεωργίας. Σύμφωνα με τον ιστορικό της Ταμάρα, ο στόχος της γεωργιανής εκστρατείας στην Τραπεζούντα ήταν να τιμωρήσει τον Βυζαντινό αυτοκράτορα Αλέξιο Δ΄ Άγγελο για την κατάσχεση ενός φορτίου χρημάτων, που είχαν σταλθεί από τη γεωργιανή βασίλισσα στα μοναστήρια της Αντιόχειας και του Αγίου Όρους. Η προσπάθεια της Ταμάρα στον Πόντο μπορεί επίσης να εξηγηθεί εξαιτίας της επιθυμίας της να εκμεταλλευτεί τη Τέταρτη Σταυροφορία της Δυτικής Ευρώπης εναντίον της Κωνσταντινούπολης, για να δημιουργήσει ένα φιλικό κράτος στην άμεση νοτιοδυτική γειτονιά της Γεωργίας, καθώς και από τη δυναστική αλληλεγγύη προς τους εκδιωχθέντες Κομνηνούς.